གང་ལྟར་ངའི་རྩོམ་ཡིག་འདི་ལ་མགོ་རྔ་དང་གོ་རིམ་མེད་པ་ཡིན་དུས།ད་ཡང་ངས་ང་རང་ཆུང་དུས་ཀྱི་སྣང་བརྙན་དཀྱུས་མ་དེ་འདྲའི་ཕྱོགས་ལ་བསམ་བློ་བཏང་ན།གུས་པ་མཉམ་ལས་གཉིས་པའི་བན་ཆུང་ཞིག་ཡིན་པའི་ཆ་ན་སྐབས་དེར་སྤྱི་སྒེར་གྱི་སྲུང་བ་རིམ་འགྲོ་སོགས་ལ་སྤྲུལ་རིན་པོ་ཆེ་དང་ལྷན་དུ་བཅར་རྒྱུའི་གོ་སྐབས་མང་པོ་བྱུང་ཡོད།བརྒྱད་ཅུ་གྱ་གྲངས་ནང་ལ་ཁོང་གིས་དིལ་མགོ་མཁྱེན་བརྩེ་རིན་པོ་ཆེའི་བཀའ་བཞིན་ཡུལ་མི་མི་ཚང་རེ་ནས་བསམ་ལྷུན་མཆོད་ཆོག་རེ་འདོན་རྒྱུ་དང་།སྤྱིའི་ངོས་ནས་སྨིན་གླིང་རྡོར་སེམས་ཀྱི་སྦྱིན་སྲེག་ཚད་ལྡན་ཞིག་བླུགས་དགོས་པའི་བཀའ་གནང་བ་བཞིན།དབྱར་ཀ་དབྱར་སའི་ཐོག་གི་ལུང་ཡན་ནང་ནས་འཚོགས་པའི་སྐབས་སུ་ང་ཡང་ཚོགས་གྲལ་དུ་ཡོད།དབྱར་ཀ་རེད།ཧ་ཅང་སྐྱིད་དུ་ཚོར་བ་ཞིག་ཡོད།སྐབས་དེར་ཡོད་པའི་བྱ་བླ་མ་བློས་སྦྱིན་དང་བླ་རྒན་ཨོང་ལོ།ཨ་ཁུ་སྤུ་ལོ་སོགས་གཉིས་པ་ཚང་གི་བན་རྒན་རྒན་པ་དེ་ཚོ་ཡང་ཡོད་པ་རེད།ད་ཆ་ཕལ་ཆེར་གཅིག་ཀྱང་མེད་པ་འདྲ།མཚན་ཐོ་དེ་ཚོ་ཡང་བསྔོ་ཡིག་རིང་པོ་ཞིག་དང་གཅིག་པ་ཆགས་ཟིན་པ་རེད།